Ahmad Idham

Kehidupan awal

Ahmad Idham dilahirkan pada 1 Januari 1974 di Alor Setar, Kedah dan merupakan anak sulung daripada empat beradik. Adik-beradiknya, Khalid, Azman dan Abby Nadzri juga berkecimpung dalam bidang seni, Khalid juga bergiat aktif sebagai pengarah drama manakala Azman pernah menjadi penyusun intisari rancangan TV Pendidikan, dan Abby mencipta nama sebagai pelakon dan pengacara. Bapanya, Ahmad Nadzri yang merupakan seorang askar yang berkhidmat dalam pasukan tentera telah mendidik Idham dan adik-beradiknya semasa kecil. Beliau mendapat pendidikan awal di Sekolah Menengah St. John, Kuala Lumpur dan seterusnya melanjutkan pelajaran dalam bidang perakaunan di Universiti Teknologi MARA (Dahulunya dikenali sebagai Institut Teknologi MARA). Ketika menuntut di UiTM, beliau bertemu dengan Azhar Sulaiman yang merupakan pelajar jurusan seni bina.

Kerjaya

Ahmad Idham menceburkan diri dalam bidang lakonan sebagai pelakon tambahan dalam filem KL yang dibintangi oleh Amy Mastura dan Azhar Sulaiman pada tahun 1994 ketika berusia 22 tahun. Beliau mendaftakan dirinya di Kuasatek Pictures yang dipelopori oleh penerbitnya, Mohd Noor Kadir. Idham membuat penampilan sulungnya di layar kaca menerusi drama Identiti yang bersiaran di TV3 ketika itu, yang mana beliau memegang watak kecil. Sejak itu, beliau membintangi beberapa drama pada masa itu.
Rezeki berpihak kepada Idham apabila berlakon bersama Arni Nazira dalam drama Cinta Antara Benua; beliau menjayakan watak sebagai Wahid. Beliau meraih pengiktirafan luar biasa menerusi gandngannya bersama Haliza Misbun dalam drama Cinderella yang memulakan tayangan perdana di TV3 pada 3 Ogos 1998. Ia turut dibintangi oleh Riezman Khuzaimi, Amyza Aznan, Zizie Ezette, Abu Bakar Omar dan Azizah Mahzan. Idham menjadi bintang utama sitkom popular ntv7, Spanar Jaya; beliau memegang watak sebagai Iskandar, seorang mekanik motosikal di bengkel Spanar Jaya.
Idham memegang watak sebagai Borhan dalam drama adaptasi Cinta Tiada Ganti, adaptasi dari drama Filipina lakonan Addy Ashraf dan Nelydia Senrose. Ia mengisahkan percintaan Ara dan Mukhriz yang penuh dengan ujian.
Idham memulakan kerjayanya dalam bidang pengarahan pada tahun 1998 dengan mengarah sebuah telefilem.
Pada tahun 2003, beliau telah memenangi ANUGERAH PENGARAH TERBAIK di ANUGERAH SKRIN (telefilem) dan ANUGERAH PENGARAH HARAPAN di FESTIVAL FILEM MALAYSIA pada tahun yang sama.
Idham menubuhkan syarikat penerbitan Excellent Pictures pada 2002 yang mengkhusukan kepada penerbitan drama dan filem.
Pada Mei 2014, beliau telah bernekad untuk keluar dari Excellent Pictures Sdn Bhd iaitu syarikat produksi yang ditubuhkannya bersama beberapa rakan perniagaan. Beliau menubuhkan AIFA (Ahmad Idham Film Academy) terletak di Iskandar Puteri, Johor dan beroperasi secara kecil-kecilan dengan pengambilan beberapa pelajar sekitar Johor yang berminat dalam bidang penerbitan filem. Akademi ini dikatakan mampu melahirkan pengarah-pengarah yang berbakat besar.
Pada 11 Mac 2019, Idham dilantik sebagai Ketua Pegawai Eksekutif Perbadanan Kemajuan Filem Nasional Malaysia (FINAS) oleh Menteri Komunikasi dan Multimedia, Gobind Singh Deo. Beliau menggantikan Shakib Ahmad Shakir yang menjadi pemangku.

Kehidupan peribadi

Beliau berkahwin dengan Amy Aziz pada 1999 dan mempunyai 4 anak. Anak sulungnya, Ahmad Firdaus Nadzri memghidap penyakit autisme sejak lahir. Idham menubuhkan sebuah sekolah khas yang dinamakan sempena anaknya, dengan sistem pendidikan dan terapi bertaraf antarabangsa disediakan untuk golongan Orang Kelainan Upaya (OKU) iaitu Eden Firdaus Special Need Centre yang beroperasi di Encorp Strand Mall, Kota Damansara.